次韻湖陰曲
作者：李綱
朝代：宋

paragraphs: 繡鞍玉勒黄金鞭，躍馬直入無玉錢。
繞營三匝人不識，天風翻動旌旗鮮。
賊臣晝寢蒼黄起，夢裏陽烏光照水。
追風鐵騎去非遲，真主那從賊中死。
寶鞭傳玩日淒淒，行遠不聞天馬嘶。
千金安用試虎口，將帥何如思鼓鞞。
西南大星寒有鋩，畫衣繡衮垂平章。
九重宫殿鎖春色，豈如萬里秦城長。